I en alder af 45 år har Marshall Bruce Mathers, der har gjort karriere under kunstnernavnet Eminem, nået mere end de fleste.

Han har solgt mere end 172 millioner album, hvilket gør ham til den bedst sælgende rapper nogensinde. Han har udgivet ni album i eget navn og derudover produceret et hav af hitsingler for andre artister, herunder 50 Cent, Jay-Z og Obie Trice. Nå ja, og så har han modtaget en Oscar for den selvbiografiske film '8 Mile'.

Til stor sorg for danske hiphopfans har Detroit-rapperen aldrig gæstet vores lille land, men det har Roskilde Festival nu gjort noget ved. De har netop annonceret, at Eminem optræder på Orange Scene under festivalen til sommer, der finder sted på Roskilde Dyrskueplads fra lørdag 30. juni til lørdag 7. juli 2018. Eminem skal optræde onsdag 4. juli.